**ΘΕΜΑ :** Δήλωση ανεκτέλεστου

Ημ/νία υποβολής ***05/08/2021***

**Ερώτηση**

Θα ήθελα να ρωτήσω σχετικά με το ανεκτέλεστο.

**Μέχρι σήμερα** και σύμφωνα με τα όσα περιελάμβανε η αναλυτική διακήρυξη **δεν αποτελούσε λόγο απόρριψης προσφοράς στην φάση ελέγχου του ΤΕΥΔ.**

Κάποιοι οικονομικοί φορείς περιελάμβαναν σχετική ΥΔ,

* κάποιοι το συμπλήρωναν στο ΤΕΥΔ και
* κάποιοι δεν το δήλωναν εφόσον θα τους ζητείτο σε επόμενη φάση.

Παρατήρησα ότι τα νέα πρότυπα διακηρύξεων της ΕΑΑΔΗΣΥ στο άρθρο 23.1 (στο τέλος) γράφουν ρητά που πρέπει να συμπληρώνεται το ανεκτέλεστο.

Σε περίπτωση διαγωνισμού με προθεσμία υποβολής προσφορών 8/6/2021 (έχοντας δημοσιευτεί στις 13/5/2021) **εκτιμώ ότι είναι σωστό να ελέγξω τις προσφορές με την \"μη απαίτηση βεβαίωσης ανεκτέλεστου\" στην φάση υποβολής του ΤΕΥΔ, όπως παλιότερα**.

Θα με ενδιέφερε η γνώμη σας. Ευχαριστώ

**Απάντηση**

**Ως προς το ανεκτέλεστο υπόλοιπο εργασιών :**

Σύμφωνα με την ΠΡΑΞΗ 106/2018 Ε΄ ΚΛΙΜΑΚΙΟ ΕλΣυν :

«Ο ν. 4412/2016 ορίζει, στο άρθρο 377 παρ. 1 περ. 31 εδάφ. πρώτο, όπως αυτό αντικαταστάθηκε από το άρθρο 22 περ. 66 του ν.4441/2016 (Α΄227), ότι: «1. Από την έναρξη ισχύος του παρόντος νόμου καταργούνται οι διατάξεις: (1) … (31) του Ν. 3669/2008 (Α΄116), πλην των άρθρων …, των παραγράφων 4 και 5 του άρθρου 20 …». Περαιτέρω, το άρθρο 20 παρ. 4 του ν. 3669/2008 ορίζει ότι: «Κάθε εργοληπτική επιχείρηση Μ.Ε.ΕΠ. προκειμένου να αναλάβει την εκτέλεση μέρους ή του συνόλου δημοσίου έργου, ως ανάδοχος ή ως μέλος αναδόχου κοινοπραξίας ή ως μέλος κατασκευαστικής κοινοπραξίας ή ως αναγνωρισμένος υπεργολάβος, σύμφωνα με το άρθρο 68 του παρόντος, **πρέπει να μην έχει μέσα σε ολόκληρη τη χώρα, πριν από τη συμμετοχή της σε διαγωνισμό, ανεκτέλεστο μέρος εργολαβιών δημοσίων έργων του δημόσιου τομέα, ανώτερο από τα πιο κάτω όρια**: … **Το όριο του ανεκτέλεστου υπόλοιπου εργασιών κάθε έργου διαπιστώνεται με προσκόμιση βεβαίωσης του Μ.Ε.ΕΠ. ή της αρμόδιας υπηρεσίας που εκτελεί το αντίστοιχο έργο** και εκδίδεται μέσα στο προηγούμενο εξάμηνο πριν από την ημερομηνία δημοπράτησης του έργου. …».

**Σχετική Νομολογία :**

*Σύμφωνα με την* ***Πράξη 483/2017 Κλιμ. Ε’ ΕλΣυν*** *ορθώς αποκλείστηκαν της περαιτέρω διαδικασίας οι προσφορές των υποψηφίων: i) «ΧΧΧ ii) «ΧΧΧ» και iii) «ΧΧΧ» (12ης μειοδότριας), με την αιτιολογία ότι* ***δεν έχει δηλωθεί στο προσκομισθέν από αυτούς Τ.Ε.Υ.Δ.*** *(Μέρος IV Β΄.6)* ***βεβαίωση ανεκτέλεστου****, η οποία ρητώς απαιτείται από τα άρθρα 22Γ και 23.5 της διακήρυξης και προβλέπεται στο συμβατικό τεύχος Τ.Ε.Υ.Δ. που έχει συντάξει η αρχή.*

***Πράξη 589/2019 Κλιμ. Ε’ ΕλΣυν***

*Κωλύεται η υπογραφή του σχεδίου σύμβασης του έργου «Συντήρηση και βελτίωση οδικού άξονα» μεταξύ Περιφέρειας και εταιρείας. Η υποβολή, ως δικαιολογητικού συμμετοχής, του ΤΕΥΔ, με το, παρατιθέμενο στο άρθρο 22.Γ. και 23.1. της διακήρυξης, περιεχόμενο, στο οποίο περιλαμβάνεται και* ***η επίμαχη δήλωση περί μη υπέρβασης των ανώτατων επιτρεπόμενων ορίων ανεκτέλεστου υπολοίπου εργολαβικών συμβάσεων, απαιτείται επί ποινή αποκλεισμού****, σύμφωνα με το άρθρο 24.1 αυτής. Η έλλειψη δε αυτή δεν μπορεί να αναπληρωθεί από τη γενική καταφατική απάντηση που δόθηκε από την ως άνω εταιρεία στην περίπτωση «α: Γενική ένδειξη για όλα τα κριτήρια επιλογής» του Μέρους IV του ΤΕΥΔ, διότι στη διακήρυξη δεν δηλώνεται ρητώς ότι οι ενδιαφερόμενοι οικονομικοί φορείς μπορούν να συμπληρώσουν μόνον την ως άνω γενική ένδειξη και δεν υποχρεούνται να συμπληρώσουν οποιαδήποτε άλλη ενότητα του Μέρους IV.*

**Έναρξη διαδικασίας σύναψης της σύμβασης**

**Ι. Συμβάσεις άνω των ορίων**

Για συμβάσεις άνω των ορίων, ως χρόνος έναρξης της ανοικτής διαδικασίας, της κλειστής διαδικασίας, της ανταγωνιστικής διαδικασίας με διαπραγμάτευση, του ανταγωνιστικού διαλόγου και της σύμπραξης καινοτομίας, νοείται η ημερομηνία αποστολής της σχετικής προκήρυξης σύμβασης στην Επίσημη Εφημερίδα της Ένωσης ή της προκαταρκτικής προκήρυξης, όταν η τελευταία χρησιμοποιείται ως μέσο προκήρυξης διαγωνισμού, σύμφωνα με την παρ. 5 του άρθρου 26. (άρθρο 61 παρ.1 του Ν.4412/2016)

**ΙΙ. Συμβάσεις κάτω των ορίων**

Για συμβάσεις κάτω των ορίων, ως χρόνος έναρξης της ανοικτής διαδικασίας, της κλειστής διαδικασίας και της ανταγωνιστικής διαδικασίας με διαπραγμάτευση, του ανταγωνιστικού διαλόγου και της σύμπραξης καινοτομίας, νοείται η ημερομηνία δημοσίευσης της προκήρυξης σύμβασης στο ΚΗΜΔΗΣ, σύμφωνα με το άρθρο 66, με την επιφύλαξη της παρ. 5 του άρθρου 376. (άρθρο 120 παρ.1 και άρθρο 61 παρ.4 του Ν.4412/2016)

*Το κανονιστικό πλαίσιο που διέπει κάθε διαγωνιστική διαδικασία καθορίζεται με τη διακήρυξη και κατά το χρόνο της δημοσίευσης αυτής, οπότε και αποκτά υπόσταση, παγιώνεται το νομοθετικό καθεστώς της οικείας διαδικασίας ανάθεσης. Και ναι μεν ο νομοθέτης δεν κωλύεται να επιφέρει μεταβολές στη διαδικασία επιλογής του αναδόχου, η εφαρμογή, όμως, των νέων ρυθμίσεων στους εκκρεμείς διαγωνισμούς συνιστά κατ' ουσίαν αναδρομική τροποποίηση του κανονιστικού πλαισίου που τους διέπει και, για το λόγο αυτό, πρέπει να προβλέπεται ρητώς. (Ελ.Συν.Τμ.6 Πράξη 64/2008)*

Με εκτίμηση

***ΖΗΣΗΣ ΠΑΠΑΣΤΑΜΑΤΗΣ***

[***dimosies-symvaseis.gr***](http://dimosies-symvaseis.gr/)

email: ***zpapastamatis@gmail.com***

Τηλ. Επικοινωνίας :*6945558980*